
ar thuarascáil 2025 ón gCoimisiún maidir leis an Úcráin

(2025/2259(INI))
Tá Parlaimint na hEorpa,
–	ag féachaint do na rúin uaithi roimhe seo maidir leis an Úcráin,
–	ag féachaint do dhoiciméad inmheánach oibre de chuid an Choimisiúin an 4 Samhain 2025 dar teideal Ukraine 2025 Report [Tuarascáil 2025 ar an Úcráin] (SWD(2025)0759), agus don teachtaireacht ón gCoimisiún a ghabhann leis dar teideal 2025 Communication on EU enlargement policy [Teachtaireacht 2025 maidir le beartas an Aontais um méadú] (COM(2025)0690),
–	ag féachaint do Riail 55 dá Rialacha Nós Imeachta,
–	ag féachaint don tuarascáil ón gCoiste um Ghnóthaí Eachtracha (A10-0000/2026),
A.	de bhrí go gcáineann an Pharlaimint go láidir ionsaí na Rúise ar an Úcráin agus go dtacaíonn sí le ceart na hÚcráine ar cheannasacht, ar neamhspleáchas agus ar iomláine chríochach laistigh dá teorainneacha a aithnítear go hidirnáisiúnta;
B.	de bhrí gur léirigh an Úcráin athléimneacht shuntasach ina conair i dtreo ballraíocht san Aontas, in ainneoin chogadh foghach leanúnach na Rúise;
C.	de bhrí go bhfuil an Úcráin fós tiomanta dá reachtaíocht a ailíniú le acquisan Aontais;
D.	de bhrí go bhfuil dul chun cinn déanta, ach go bhfuil gá le tuilleadh iarrachtaí chun an smacht reachta san Úcráin a neartú agus chun an t-éilliú a chomhrac;
E.	de bhrí gur léirigh institiúidí daonlathacha na hÚcráine inoiriúnaitheacht faoin dlí airm; de bhrí gur cheart don Úcráin leanúint de bheith ag obair chun trédhearcacht agus cothromaíocht na cumhachta a áirithiú;
F.	de bhrí gurb í an tsochaí shibhialta crann taca na hathléimneachta agus an daonlathais san Úcráin i gcónaí, siúd is go bhfuil imní ann faoi bhrú a bheith á chur ar ghníomhaithe agus go gcaithfidh an rialtas gníomhaíocht a dhéanamh ina leith;
G.	de bhrí go dtacaítear go forleathan le lánpháirtiú an Aontais ar fud shochaí agus institiúidí na hÚcráine, agus go bhfuil sé fós ina cheann feadhna bunúsach ar fhorbairt dhaonlathach na hÚcráine;
I. Staid na himeartha maidir le cogadh foghach na Rúise agus smachtbhannaí an Aontais
1.	á athdhearbhú a dlúthpháirtíochta buanseasmhaí le muintir na hÚcráine agus le ceannaireacht na hÚcráine agus a tacaíochta do neamhspleáchas, ceannasacht agus iomláine chríochach na tíre laistigh dá teorainneacha a aithnítear go hidirnáisiúnta; á chur i bhfios go láidir go bhfuil ceart bunúsach féinchosanta ag an Úcráin i gcomhréir le hAirteagal 51 de Chairt na Náisiún Aontaithe;
2.	á iarraidh ar an Aontas agus ar a Bhallstáit cúnamh a mhéadú chun seasamh le ceart na hÚcráine chun féinchosanta; á áitiú nach mór don Aontas agus dá Bhallstáit, in éineacht le comhpháirtithe agus comhghuaillithe, rannchuidiú le ráthaíochtaí slándála láidre atá ceangailteach ó thaobh dlí don Úcráin chun tuilleadh fogha ón Rúis a dhíspreagadh;
3.	ag moladh an fhógra ón gCoimisiún i mí Eanáir 2026 go gcuirfeadh sé EUR 90 billiún ar fáil mar thacaíocht chriticiúil do riachtanais bhuiséadacha agus mhíleata na hÚcráine le linn an dá bhliain 2026-2027;
II. Tiomantas d’Aontachas leis an Aontas Eorpach
4.	á chur in iúl gur geal léi go mór tiomantas leanúnach na hÚcráine ceanglais bhallraíochta an Aontais a chomhlíonadh; á chur in iúl gur geal léi gur tugadh an próiseas scagtha do na braislí uile chun críche agus ag tathant go láidir ar an Ungáir stop a chur le hoscailt na mbraislí caibidlíochta a chrosadh; á chur in iúl gur geal léi an cinneadh ón gCoimisiún agus ó Uachtaránacht na Cipire ar an gComhairle leanúint den chaibidlíocht ar an leibhéal teicniúil in oirchill tús a chur leis an gcaibidlíocht amach anseo;
III. An daonlathas, an smacht reachta agus an comhrac i gcoinne na héillitheachta
5.	ag aithint iarrachtaí urghnácha na hÚcráine chun institiúidí daonlathacha a neartú le linn an chogaidh; á chur in iúl gur geal léi dul chun cinn na hÚcráine in athchóiriú na mbreithiúna agus sa chomhrac i gcoinne an éillithe; á iarraidh go ndéanfaí dul chun cinn leanúnach sna réimsí criticiúla sin;
6.	ag moladh ghlacadh an phlean tosaíochta 10 bpointe um athchóiriú a comhaontaíodh idir an tAontas agus an Úcráin i mí na Nollag 2025, a ceapadh chun an smacht reachta a neartú agus chun bearta frithéillithe a fheabhsú;
7.	ag aithint na n-iarrachtaí a rinneadh mar ullmhúchán do thoghcháin dhaonlathacha, a thionólfar a luaithe a chuirfear deireadh leis an dlí airm; ag moladh gur athbhunaíodh craoltaí parlaiminteacha, rud a chuir le dlisteanacht dhaonlathach na hÚcráine;
8.	á athdhearbhú go bhfuil ról ríthábhachtach ag Verkhovna Rada maidir leis na hathchóirithe a ghlacadh go pras;
9.	ag tathant ar an Úcráin leanúint d’aghaidh a thabhairt ar shaincheisteanna a chuireann bac ar athchóiriú breithiúnach, go háirithe maidir le neamhspleáchas breithiúnach; á iarraidh go ndéanfaí athchóiriú ar an tSeirbhís Slándála agus ar an mBiúró Stáit Imscrúdúcháin, ag tógáil ar thionscnamh an Uachtaráin Zelenskyy mar a fógraíodh an 2 Eanáir 2026;
10.	á iarraidh go ndéanfaí athbhreithniú ar bhearta dlí airm, lena n-áirítear ‘leasuithe Lozovyi’, agus cleachtais choinneála réamhthrialach; á mholadh go mbeadh níos mó trédhearcachta ann maidir le rochtain ar thaifid phoiblí, agus riachtanais slándála le linn an chogaidh á n-aithint ag an am céanna; á mholadh gur tugadh isteach dlí nua maidir le brústocaireacht;
11.	á chur in iúl gur geal léi an dul chun cinn atá déanta ag na sainghníomhaireachtaí frithéillithe maidir le cásanna ardphróifíle a nochtadh agus a ionchúiseamh; ag moladh cur chun feidhme sásraí sceithirí; ag tathant ar an Úcráin a áirithiú go leanfaidh institiúidí frithéillithe de bheith neamhspleách trí phróisis cheapacháin thrédhearcacha agus trí choimircí láidre i gcoinne brú polaitiúil agus breithiúnach;
12.	ag moladh bhallraíocht na hÚcráine sa Mheitheal um Bhreabaireacht na hEagraíochta um Chomhar agus Forbairt Eacnamaíochta (ECFE) mar chéim dhearfach i dtreo bhallraíocht iomlán ECFE; ag aithint an dul chun cinn atá déanta ag an Úcráin maidir le reachtaíocht frithbhreabaireachta a chur chun feidhme le haghaidh idirbhearta idirnáisiúnta;
IV. Saoirsí bunúsacha agus cearta an duine
13.	ag moladh thiomantas na hÚcráine cearta bunúsacha a chaomhnú in ainneoin ionsaí leanúnach na Rúise, go háirithe trí chur chun feidhme an treochláir maidir leis an smacht reachta a glacadh i mí na Bealtaine 2025; á iarraidh ar an Úcráin tacaíocht leanúnach a áirithiú don tsaoirse chun tuairimí a nochtadh agus do neamhspleáchas na meán; á iarraidh go ndéanfaí athbhreithniú ar shrianta ar an dlí airm chun a áirithiú go mbeidh na srianta sin riachtanach agus comhréireach;
14.	á chur in iúl gur cúis sásaimh di go bhfuil sochaí shibhialta na hÚcráine fós gníomhach in ainneoin na gcruatan a bhíonn le mothú le linn an chogaidh; ag tathant ar údaráis na hÚcráine feabhas a chur ar an gcomhairliúchán leis an tsochaí shibhialta agus leis na comhpháirtithe sóisialta agus a áirithiú go gcuirfear an t-ionchur a fhaightear uathu san áireamh go cuí;
V. Comhar réigiúnach agus dea-chaidreamh comharsanachta
15.	á chur in iúl gur geal léi iarrachtaí méadaithe na hÚcráine a seasaimh a ailíniú leis an Aontas agus leis an Eagraíocht Dhomhanda Trádála; ag spreagadh dlúthchomhar leis an Aontas maidir le caibidlíocht trádála idirnáisiúnta;
16.	ag moladh an chomhair mhéadaithe maidir le cúrsaí slándála agus cosanta idir an Úcráin agus an tAontas agus a Bhallstáit, go háirithe tríd an tSaoráid Eorpach Síochána;
VI. Athchóirithe socheacnamaíocha
17.	ag spreagadh Rialtas na hÚcráine chun cur chuige sistéamach a ghlacadh maidir le hathchóiriú an riaracháin phoiblí agus bainistiú airgeadais phoiblí, lena n-áiritheofar ailíniú leis an treochlár atá ann cheana;
18.	ag moladh an athchóirithe rathúil ar Bhiúró Slándála Eacnamaíche na hÚcráine agus ar a Gníomhaireacht um Aisghabháil agus Bainistiú Sócmhainní;
19.	ag spreagadh na hÚcráine chun leanúint de dhul chun cinn a dhéanamh i dtreo comhtháthú i margadh aonair an Aontais; á mholadh go leanfadh sé na 10 dtosaíocht a leagtar amach i bplean gníomhaíochta tosaíochta an Limistéir Dhomhain Chuimsithigh Saorthrádála idir an tAontas agus an Úcráin; á chur in iúl gur geal léi aontachas na hÚcráine le ‘Fánaíocht ar Tháillí Baile’ an Aontais i mí Eanáir 2026;
20.	á iarraidh go ndéanfaí iarrachtaí leanúnacha chun gluaiseachtaí caipitil a léirscaoileadh, lena n-áirítear trí ailíniú leis an Rialachán maidir leis an Limistéar Aonair d’Íocaíochtaí Euro[footnoteRef:2]1, agus chun an comhrac i gcoinne sciúradh airgid agus mhaoiniú na sceimhlitheoireachta a neartú; [2: 1 Rialachán (AE) Uimh. 260/2012 ó Pharlaimint na hEorpa agus ón gComhairle an 14 Márta 2012 lena mbunaítear ceanglais theicniúla agus ghnó le haghaidh aistrithe creidmheasa agus dochair dhíreacha in euro agus lena leasaítear Rialachán (CE) Uimh. 924/2009 (IO L 94, 30.3.2012, lch. 22, ELI: http://data.europa.eu/eli/reg/2012/260/oj).] 

21.	ag moladh rialachas il-leibhéil éifeachtach na hÚcráine; á chur in iúl gur geal léi an dul chun cinn atá déanta maidir leis an dílárú a chur chun cinn i gcomhréir le ceanglais aontachais an Aontais; á iarraidh go ndéanfaí tuilleadh athchóirithe chun féinrialtas áitiúil a chumhachtú;
22.	ag moladh na hÚcráine as 63 as 68 gcoinníoll athchóirithe a leagtar amach i bPlean na hÚcráine a chomhlíonadh, a ceapadh ar dtús le bheith curtha chun feidhme tar éis dheireadh an chogaidh agus a rinneadh fós le linn an chogaidh, rud a d’fhág go bhféadfaí EUR 26.8 billiún a eisíoc in 2025; á iarraidh go ndéanfaí iarrachtaí leanúnacha cur chun feidhme, i gcomhréir le Rialachán (AE) 2024/792[footnoteRef:3]2, go háirithe chun an Úcráin a spreagadh chun ailíniú le reachtaíocht soláthair phoiblí an Aontais; [3: 2 Rialachán (AE) 2024/792 ó Pharlaimint na hEorpa agus ón gComhairle an 29 Feabhra 2024 lena mbunaítear an tSaoráid don Úcráin (IO L, 2024/792, 29.2.2024, ELI: http://data.europa.eu/eli/reg/2024/792/oj).] 

VII. Fuinneamh agus forbairt inbhuanaithe
23.	á chur in iúl gur geal léi go bhfuil dul chun cinn suntasach á dhéanamh i leith athchóirithe ar an earnáil fuinnimh agus i leith ailíniú na hÚcráine le cuspóirí an Chomhaontaithe Ghlais don Eoraip agus an Chomhaontaithe maidir le Tionsclaíocht Ghlan; ag moladh na hÚcráine as dul chun cinn maith a dhéanamh maidir lena plean náisiúnta fuinnimh agus aeráide a chur chun feidhme, in ainneoin scriosadh forleathan bhonneagar fuinnimh na hÚcráine ag an Rúis;
°
°	°
24.	á threorú dá hUachtarán an rún seo a chur ar aghaidh chuig an gComhairle, chuig an gCoimisiún, chuig Leas-Uachtarán an Choimisiúin / Ardionadaí an Aontais do Ghnóthaí Eachtracha agus don Bheartas Slándála, agus chuig rialtais agus parlaimintí na mBallstát agus chuig Rialtas agus Parlaimint na hÚcráine.

Dearbhaíonn an rapóirtéir, faoina fhreagracht eisiach, nár chuir sé san áireamh ina thuarascáil aon ionchur ó ionadaithe leasa a thagann faoi raon feidhme an Chomhaontaithe Idirinstitiúidigh maidir le clár trédhearcachta sainordaitheach[footnoteRef:4]1, ná ó ionadaithe údarás poiblí tríú tíortha, lena n-áirítear a misin taidhleoireachta agus a n-ambasáidí, atá le liostú san Iarscríbhinn seo de bhun Airteagal 8 d’Iarscríbhinn I a ghabhann leis na Rialacha Nós Imeachta. [4: 1 Comhaontú Idirinstitiúideach an 20 Bealtaine 2021 idir Parlaimint na hEorpa, Comhairle an Aontais Eorpaigh agus an Coimisiún Eorpach maidir le clár trédhearcachta sainordaitheach (IO L 207, 11.6.2021, lch. 1, ELI: http://data.europa.eu/eli/agree_interinstit/2021/611/oj).] 

